SET บ่ายพุ่ง 13 จุด รับศบค. “คลายล็อก” หนุนแรงซื้อหุ้น “Domestic Play”– ฟันด์โฟลว์ไหลกลับ
SET บ่ายพุ่ง 13 จุด ขานรับศบค. "คลายล็อก"  พร้อมลดจังหวัดสีแดงเข้มเหลือ 29 จว. และลดเวลาเคอร์ฟิวจังหวัดพื้นที่ควบคุมสูงสุดและเข้มงวด หนุนแรงซื้อหุ้น "Domestic Play" – ฟันด์โฟลว์ไหลกลับ
27 ส.ค. 2564

ผู้สื่อข่าวรายงานว่า ดัชนีตลาดหุ้นไทย ณ เวลา 14.53 น. อยู่ที่ 1,614.58 จุด เพิ่มขึ้น 12.67 จุด หรือ 0.79% สูงสุดที่ 1,614.84 จุด ต่ำสุดที่ 1,600.00 จุด มูลค่าการซื้อขาย 61.03 หมื่นล้านบาท 
โดยตลาดหุ้นไทยปรับตัวขึ้นแรงในรอบการซื้อขายภาคบ่าย หลังมีรายงานว่า ที่ประชุมศูนย์บริหารสถานการณ์โควิด-19 (ศบค.) เห็นชอบมาตรการผ่อนคลายล็อกดาวน์ พร้อมลดจังหวัดสีแดงเข้มเหลือ 29 จว. และลดเวลาเคอร์ฟิวจังหวัดพื้นที่ควบคุมสูงสุดและเข้มงวด (สีแดงเข้ม) ประกอบด้วย
1.ร้านอาหารที่มีการเปิดเครื่องปรับอากาศ หรือ เปิดแอร์อนุญาตนั่งรับประทานในร้านได้คิดเป็น 50 เปอร์เซ็นต์ของจำนวนที่นั่งในร้าน
2.ร้านอาหารที่ไม่มีการเปิดเครื่องปรับอากาศ หรือไม่เปิดแอร์ ให้นั่งได้ 75 เปอร์เซ็นต์ ของจำนวนที่นั่งในร้าน ทั้งนี้ การเปิดให้ประชาชนนั่งรับประทานอาหารในร้าน โดยจะต้องฉีดวัคซีนครบ 2 เข็ม
ทั้งนี้ที่ประชุมเห็นว่า เนื่องจากยังมีประชาชนที่ยังไม่ได้ฉีดวัคซีน จึงต้องนำไปหารือในที่ประชุมใหญ่ศบค.ใหญ่อีกครั้ง
นอกจากนี้ มาตรการคลายล็อกดาวน์ ยังครอบคลุมห้างสรรพสินค้า ศูนย์การค้า คอมมิวนิตี้มอลล์หรือสถานประกอบการอื่น ที่มีลักษณะคล้ายกัน ร้านสะดวกซื้อ ให้เปิดดำเนินการได้ตามปกติจนถึงเวลา 20.00 น. โดยผู้ให้บริการจะต้องปฏิบัติได้รับวัคซีน 2 เข็มแล้ว และจะต้องมีการตรวจคัดกรองด้วยชุด ATK เป็นระยะและมีมาตรการเข้มผู้เข้าใช้บริการ
ขณะที่ร้านเสริมสวย หรือตัดผม ร้านนวด เปิดได้ตามปกติ แต่นวดได้เฉพาะฝ่าเท้า นอกจากนี้สวนสาธารณะ ลานกีฬา สนามกีฬาหรือสถานที่ออกกำลังกาย ที่เป็นพื้นที่โล่งแจ้ง ยกเว้นฟิตเนส และอาคารในสถานศึกษา เปิดได้ตามปกติ แต่ให้เป็นไปตามที่คณะกรรมการสถานศึกษาพิจารณา
ขณะเดียวกันยังผ่อนคลายให้ประชาชนสามารถเดินทางข้ามจังหวัดได้ สำหรับประชาชนที่มีความจำเป็นเท่านั้น แต่ยังต้องขอความร่วมมือประชาชนงดเดินทางข้ามจังหวัดหากไม่มีความจำเป็น และยังห้ามประชาชนออกนอกเคหสถานระหว่างเวลา 21.00-04.00 น.ของวันรุ่งขึ้นยังคงอยู่ โดยมาตรการผ่อนคลายต่างๆ จะเริ่มมีผลบังคับใช้ ตั้งแต่วันที่ 1 ก.ย.นี้เป็นต้นไป
ด้าน บล.ฟินันเซีย ไซรัส กล่าวว่า ตลาดหุ้นปรับตัวขึ้นได้ดีกว่าคาด จากแรงซื้อเข้ามาที่หุ้นขนาดใหญ่ โดยเฉพาะกลุ่มแบงก์และพลังงาน แสดงให้เห็นว่านักลงทุนต่างชาติยังซื้อหุ้นไทยแม้วานนี้จะขายออกมาบ้าง อีกทั้งการที่ศูนย์บริหารสถานการณ์โควิด-19 (ศบค.) ชุดใหญ่ทยอยคลายล็อกเพิ่มเติม ทำให้ตลาดฯเป็นบวกได้จากหุ้นจำพวก Domestic play ในธีมการเปิดเมือง และเงินบาทที่แข็งค่าขึ้นในขณะนี้ก็จะช่วยหนุนแรงซื้อจากนักลงทุนต่างชาติ
 
 